C 214/92
HU
Az Európai Unió Hivatalos Lapja
2023.6.16.
2023. január 18., szerda
Reagálás a globális emberi jogokkal és a demokráciával kapcsolatos kihívásokra A Covid19-világjárványra adott válasz és a világjárvány utáni helyreállítás 53. mély aggodalmát fejezi ki amiatt, hogy a Covid19-világjárvány hosszú távú negatív következményekkel jár mind a demokrácia általános állapotára, mind pedig az emberi jogok világbeli helyzetére nézve; kiemeli a legkiszolgáltatottabb helyzetben lévő csoportokra, köztük a nőkre, a gyermekekre, a fogyatékossággal élő személyekre, bizonyos krónikus betegségekkel élő személyekre, az idősekre, a leszbikus, meleg, biszexuális, transznemű, interszexuális és queer (LMBTIQ) személyekre, az elszegényedett személyekre, az etnikai, világnézeti és vallási kisebbségekhez tartozó személyekre, a menekültekre és a migránsokra, valamint a börtönben vagy őrizetben tartott személyekre gyakorolt aránytalanul kedvezőtlen hatást; aggodalmát fejezi ki továbbá az egészségügyi szolgáltatásokhoz való hozzáférés késedelme és akadályai, valamint amiatt, hogy ebből eredően megnövekedett a nem kívánt terhességek, a szexuális és nemi alapú erőszak, a nem biztonságos abortuszok, az anyai és újszülöttkori halálozások száma; sajnálattal állapítja meg, hogy a Covid19 elleni megelőző intézkedéseket ürügyként használják arra, hogy megtagadják a családtagoktól vagy az ügyvédektől a látogatást a büntetés-végrehajtási intézetekben, és megsértik a fogvatartottak jogait; méltatja az emberijog-védők és az újságírók szerepét, akik – néha az életüket is kockáztatva – tudósítottak az emberi jogok megsértéséről, illetve megakadályozták az erre irányuló kísérleteket a világjárvány idején; 54. megismétli, hogy az elérhető legmagasabb szintű egészséghez való jog gyakorlása és az egészségügyi ellátáshoz való egyetemes hozzáférés kivétel nélkül minden ember alapvető jogai közé tartozik; kéri az Uniót és a tagállamait, hogy támogassák e jogok védelmét, különösen azokban az országokban és régiókban, ahol a legszűkösebbek az egészségügyi szolgáltatások, és sürgeti az országokat, hogy tegyenek előrelépéseket az egészségügyi szolgáltatásokhoz való hozzáférés megkönnyítése terén; úgy véli, hogy az Uniónak továbbra is finanszíroznia kell a Covid19-oltóanyagok fejlesztését és globális forgalmazását, tájékoztatást kell nyújtania a védőoltások előnyeiről, valamint a védőoltással megelőzhető betegségek elkerülése érdekében javítania kell a védőoltások elérhetőségét, hozzáférhetőségét és megfizethetőségét; 55. megismétli, hogy a személyes szabadság, a gyülekezési szabadság, a gondolat-, a lelkiismereti és a vallásszabadság, valamint a meggyőződés és a véleménynyilvánítás szabadsága a demokrácia sarokkövei; mély aggodalmát fejezi ki amiatt, hogy különösen a tekintélyelvű rendszerek egyre nagyobb mértékben használják a tömeges megfigyelési technológiákat e szabadságjogok korlátozására, ami a Covid19 elleni megelőző intézkedések álcája alatt tovább fokozódott; a tömeges megfigyelési technológiák értékesítésének szigorú és tényleges betiltását szorgalmazza; határozottabb válaszlépéseket szorgalmaz azzal kapcsolatban, hogy a – főként, de nem kizárólag a tekintélyelvű rendszerek és a nem állami szereplők által terjesztett – dezinformáció és összeesküvés-elméletek tömegesen beszivárognak a digitális szférába;
A nők jogai, a nők társadalmi szerepének megerősítése és a nemek közötti egyenlőség 56. elítéli, hogy a világon még egyetlen ország sem valósította meg a nemek közötti egyenlőséget; hangsúlyozza, hogy a nemi alapú erőszak és a nemek közötti megkülönböztetés a világ minden régiójában továbbra is széles körben elterjedt; hangsúlyozza, hogy az erőszakos válságok fő áldozatai továbbra is a nők és a lányok, és hogy a szexuális, a nemi alapú és a reproduktív erőszak a világ számos pontján folytatódott, és különösen a fegyveres konfliktusokban háborús fegyverként használják; hangsúlyozza, hogy a női emberijog-védők, aktivisták, újságírók és ügyvédek különösen célkeresztben állnak, továbbá rohamosan növekvő online zaklatással és megfélemlítéssel, valamint folyamatos fenyegetésekkel és támadásokkal néznek szembe; 57. mély aggodalommal emeli ki a nemi alapú és a kapcsolati erőszak növekedését, és sajnálatát fejezi ki a szexuális és reproduktív egészség és jogok fejlődő és fejlett országokban egyaránt tapasztalható visszaszorulása miatt; ismét arra kéri az Uniót és a tagállamait, hogy teljes mértékben támogassák a nők testi épséghez, méltósághoz és önálló döntésekhez való jogát, valamint hatékonyan küzdjenek a nemi alapú és családon belüli erőszak ellen; felhívja a figyelmet arra, hogy az uniós erőfeszítések ellenére a nők még mindig kisebbségben vannak a vezető beosztásokban, ugyanolyan felelősségi körben és ugyanolyan beosztásban kevesebbet keresnek, mint a férfiak, valamint nemük miatt alábecsülik vagy aláássák képességeiket és készségeiket; 58. kéri az Uniót és nemzetközi partnereit, hogy fokozzák erőfeszítéseiket annak érdekében, hogy a nők, a lányok és a legkiszolgáltatottabb csoportok teljes mértékben gyakorolhassák az emberi jogokat, és mindenki számára biztosítsák az esélyegyenlőséget; a nőket jogaik – nevezetesen az oktatáshoz, a munkához, a politikai és a közéleti döntéshozatalban való részvételhez való jogaik – gyakorlásában akadályozó jogszabályok és gyakorlatok világszintű felszámolását szorgalmazza; elítéli azokat a helyzeteket, amikor a nők és a nők által vezetett háztartások – különösen a humanitárius válságövezetekben – nem jutnak hozzá a humanitárius segélyhez és az alapvető szolgáltatásokhoz, mert a nemzeti és helyi hatóságok ragaszkodnak ahhoz, hogy e szolgáltatásokat női munkavállalók nyújtsák, ugyanakkor korlátozzák a nők munkavállalását; kéri azokat az államokat, amelyek még nem tették meg, hogy ratifikálják és hajtsák végre az isztambuli egyezményt;